Тембот Анзор и гъэсэнхэр Тегеран щытокIуэ
Урысей Федерацэм бэнэкIэ хуитымкIэ и ныбжьыщIэ командэ къыхэхар щытекIуащ Ираным и къалащхьэм щекIуэкIа, Ядегар Iимамым и кубокыр къэхьыным теухуа дунейпсо зэхьэзэхуэм.
Къэралым и командэ къыхэхам хэта-хэу Шэрий Иналбэчрэ (кг 63-м нэс зи хьэлъагъхэм я деж) Шыбзыхъуэ Аликрэ (кг 85-м нэс) Урысей Федерацэм и текIуэныгъэм хэлъхьэныгъэфI хуащIащ. Апхуэдэу Тембот Анзор и гъэсэнхэм япэщIыкIэ хагъэщIащ Ираным и етIуанэ ныбжьыщIэ гупыр. АдэкIэ ахэр ефIэкIащ Италием, Украинэм, Азербайджаным я гуп къыхэхахэм.
Финалым ди щIалэхэр щаIущIащ хэгъэрейхэм я командэ нэхъыщхьэм. ЗэпэщIэтыныгъэр хуабжьу гуащIэ хъуащ икIи зэIущIэхэр зэрытемыгъэкIуауэ, 5:5-уэ, иухащ. АрщхьэкIэ балл нэхъыбэ къэзыхьа Урысей Федерацэм и гуп къыхэхам бжьыпэр лъагъэсащ икIи Ядегар Iимамым и кубокымрэ дыщэ медалхэмрэ иратащ.
Темыр Дисанэ.
